country
Store norske leksikon,Kunst og estetikk,Musikk,Populærmusikk,Country og bluegrass
Country er den folkelige musikken i USA som hovedsakelig har sine røtter i Europa, særlig i sanger og danser som britiske og irske immigranter brakte med seg.
I begynnelsen var musikken hovedsakelig vokal, men etter hvert ble forskjellige strengeinstrumenter tatt i bruk, som fele, banjo, mandolin og gitar. Elementer fra andre typer folkemusikk, blant annet blues og gospel, ble også inkorporert.I 1920-årene ble Nashville i Tennessee et senter for countrymusikken. Med økt urbanisering og kommersialisering satte elementer fra jazz og western sitt preg på sjangerne. Etter andre verdenskrig fikk countrymusikken et internasjonalt gjennombrudd med Hank Williams som fremste navn. I 1970-årene kom den røffere outlaw-stilen som en reaksjon mot den konservative dominansen i Nashville. 2000-tallets countrymusikk skiller seg lite fra popmusikk og bruker få tradisjonelle countryinstrumenter. Historikk I 1920-årene ble Nashville et senter for countrymusikken, ikke minst på grunn av radiosendingene fra konsertlokalet Grand Ole Opry. Blant de store stilskaperne og pionerene var Jimmie Rodgers og The Carter Family. Urbaniseringen og kommersialiseringen ble forsterket i 1930-årene, blant annet med flukten fra landsbygda. Elektrisk gitar, dobro og steelgitar kom i bruk, i likhet med bass og etter hvert trommer, og elementer fra jazz og western swing satte sitt preg på musikken. Under andre verdenskrig ble countrymusikken lansert internasjonalt, og siden er den blitt stadig mer utbredt, i takt med resten av den amerikanske populærkulturen. Like etter krigen var Hank Williams det største navnet, og hans innflytelse er fremdeles sterk. I 1950-årene oppsto rock'n'roll som en syntese av de hvites country og de svartes rhythm & blues, og også innen countrymusikken ble uttrykket etter hvert ganske variert. Blant store navn i 1950- og 1960-årene kan Johnny Cash, Jim Reeves, Hank Snow, Eddy Arnold, Webb Pierce, George Jones, Ernest Tubb, Buck Owens og produsenten og gitaristen Chet Atkins nevnes. Sistnevnte var med på å skape den såkalte Nashville Sound, som er en betegnelse på den polerte countrymusikken som preget salgslistene fra 1950-tallet av. I 1970-årene kom den røffere outlaw-stilen som en reaksjon mot den konservative dominansen i Nashville, med artister som Willie Nelson, Waylon Jennings og Kris Kristofferson. Men de mest populære artistene holdt seg til Nashville-sounden: Conway Twitty, Loretta Lynn, Merle Haggard og den eneste svarte stjernen, Charley Pride. Grensene mellom sjangerne i moderne populærmusikk er blitt stadig mer flytende, og begrepet countrymusikk rommer nå så mye at man kan spørre om det fremdeles er meningsfylt. Blant et utall fremtredende utøvere er Dolly Parton, Emmylou Harris, Nanci Griffith, Randy Travis, George Strait, Alan Jackson, Dwight Yoakam, Brad Paisley og Garth Brooks. 2000-tallets countrymusikk skiller seg lite fra popmusikk. Dagens countrystjerner bruker få tradisjonelle countryinstrumenter. Blant de største er grupper som Florida Georgia Line, Lady Antebellum og The Band Perry samt soloartister som Taylor Swift (som også er stor popstjerne), Carrie Underwood (som vant American Idol), Miranda Lambert, Keith Urban, Chris Stapleton og Blake Shelton. I Norge I Norge ble countrymusikken tidlig populær, og mange norske artister har gjort seg gjeldende, også i utlandet. Bjøro Håland, Lillian Askeland, Teddy Nelson, Somebody's Darling, Arne Benoni, Ottar «Big Hand» Johansen, Claudia Scott, Cato Sanden og Darling West kan nevnes. Les mer i Store norske leksikon musikk Litteratur Blokhus, Yngve & Audun Molde: Wow! : populærmusikkens historie, 1996, isbn 82-00-22747-2, Finn boken  Charlton, Katherine: Rock music styles : a history, 3rd ed., 1998, isbn 0-697-34055-4, Finn boken   Country : the music and the musicians, publ. by Country Music Foundation, 2nd ed., 1994, isbn 1-55859-879-0, Finn boken  Ellison, Curtis W.: Country music culture, 1995, isbn 0-87805-722-6, Finn boken  Escott, Colin: Tattooed on their tongues, 1996, isbn 0-02-870679-x, Finn boken  Malone, Bill C.: Country music, U.S.A., rev. ed., 1985, isbn 0-292-71095-x, Finn boken  Malone, Bill C.: Singing cowboys and musical mountaineers : southern culture and the roots of country music, 1993, isbn 0-8203-1483-8, Finn boken